SKRIFTLIG FORESPØRGSEL E-0193/03

af Stavros Xarchakos (PPE-DE) til Kommissionen

(31. januar 2003)

Om: Trafikproblemer i Athen

I henhold til meddelelser i den græske presse har Kommissionen finansieret en række programmer (f.eks. Euronett, Europrice, Afford osv.), der har til formål at vurdere projekter til tariffastsættelse inden for vejtransport i visse europæiske byer, herunder også Athen, som er olympiadeby, og hvor De Olympiske Lege 2004 vil blive afholdt om knap nitten måneder. I de forslag, der blev fremsat, anførtes det bl.a., at det drejer sig om indførelse af et system med ekstra vejafgift (bompenge) for anvendelse af vejnettet i Athens centrum. Det er bemærkelsesværdigt, at der i Athen ikke som i andre europæiske byer, f.eks. Bruxelles, bygges tunneller med henblik på underjordisk vejføring, hvilket naturligvis ville begrænse den trafikale belastning.

Er det korrekt, at det overvejes at indføre bompenge i Athen? I hvilke af EU's medlemsstater betales der ikke bompenge for at benytte motorveje og andre færdselsårer? Hvorledes forholder Kommissionen sig til bygningen af underjordiske tunneller inden for rammerne af de projekter, som EU er med til at finansiere i Athen? Ved Kommissionen, om metroprojektet i Athen, der medfinansieres af EU, skrider frem som planlagt og på grundlag af detaljerede jordbundsundersøgelser, navnlig da en del af en vej i forstaden Chalandri for nylig (i januar 2003) sank sammen, hvorved der opstod et hul i vejbelægningen umiddelbart oven over et sted, hvor man er i færd med at opføre en metrotunnel?

Svar afgivet på Kommissionens vegne af Loyola de Palacio

(2. april 2003)

Kommissionen har som led i det 4. og 5. rammeprogram for forskning finansieret en række projekter vedrørende prisfastsættelse for transport. De bysamfund og politikker, der analyseres i disse projekter, udvælges af studiegruppen og ikke af Kommissionen. Det forhold, at prisfastsættelsen i Athen indgår i flere projekter, afspejler de græske forskeres succes ved forslagsindkaldelserne.

Beslutningen om at indføre et prisfastsættelsessystem for benyttelse af vejnettet i Athen falder ind under subsidiaritetsprincippet og bør træffes af de lokale myndigheder og ikke af Kommissionen. Denne kender intet til sådanne planer i Athen.

Europa-Parlamentets og Rådets direktiv 1999/62/EF af 17. juni 1999 om afgifter på tunge godskøretøjer for benyttelse af visse infrastrukturer(1) er det fællesskabsinstrument, der gælder for opkrævning af afgifter, bompenge og brugerbetaling for lastvogne på over 12 tons. Medlemsstater, som opkræver bompenge og brugerbetaling for køretøjer på under 12 tons, skal ikke opfylde bestemmelserne i direktiv 1999/62/EF, eftersom disse tilfælde ikke henhører under direktivets anvendelsesområde. Som hovedregel pålægges der kun bompenge og brugerbetaling på brugere af motorveje eller andre flersporede veje med samme karakteristika som motorveje, eller på brugere af broer, tunneler og bjergpas. På indeværende tidspunkt er de medlemsstater, der udelukkende anvender skatteinstrumenter i stedet for

brugerbetaling eller bompenge for de større hovedfærdselsårers vedkommende, Irland, Finland og Det Forenede Kongerige. For så vidt angår byområder, indførte London en særlig trafikaflastningsordning i februar 2003. Lignende ordninger er allerede etableret i nogle norske byer og planlægges eller afprøves i andre europæiske byer.

For så vidt angår transport i byområder, er der i henhold til artikel 9 i Rådets direktiv 1999/62/EF intet til hinder for, at medlemsstaterne pålægger andre særlige afgifter såsom parkeringsafgifter, afgifter for kørsel i byer eller afgifter med henblik på at undgå trafikoverbelastning. Følgelig forekommer de pågældende bytrafikafgifter at være i overensstemmelse med direktivets bestemmelser.

Som anført i hvidbogen Europæisk transportpolitik frem til 2010: De svære valg(2) er det Kommissionens plan at fremlægge forslag til en fællesskabsramme for brugerbetaling for benyttelse af infrastrukturer. Det Europæiske Råd anmodede ligeledes herom på mødet i marts 2003 (punkt 54 i konklusionerne).

Kommissionen råder over en positiv cost-benefit-analyse vedrørende metroprojektet i Athen. Udvidelsen af metroen er i gang eller under forberedelse og samfinansieres via EF-støtterammen 2000-2006 for Grækenland.

På grundlag de oplysninger, der af de græske myndigheder er indgivet til Kommissionen, skyldes problemet med jorden, som sank sammen i forbindelse med metroudvidelsesarbejderne i januar 2003, kontrahentens manglende overholdelse af byggereglerne og de fastlagte anlægsetaper. Kontrahenten vil afholde samtlige udgifter i forbindelse med udbedringsarbejdet og sikre, at det videre arbejde opfølges på betryggende vis.

De græske myndigheder, der er ansvarlige for anlæggelsen af undergrundsbanen i Athen, må have foretaget alle de nødvendige undersøgelser, herunder jordbundsanalyser og jordbundsbeskyttelse, i forbindelse med udbuddet og kontrakterne vedrørende metroprojektet. Kommissionen har intet belæg for, at dette ikke skulle være tilfældet.

(1) EFT L 187 af 20.7.1999.

(2) KOM(2001) 370 endelig udg.